ROLUL SI CONTRIBUTIA SOCIETATII CIVILE IN CONSTRUCTIA EUROPEANA

Partea I

  

1. CONSIDERAŢII GENERALE

 

Sintagma societate civilă desemnează un concept cu istorie îndelungată, el reprezentând un concept central al unora dintre cei mai de seamă gânditori în sfera politicului începând cu secolul al XVII-lea. Printre alţii, Hobbes, Locke şi chiar Hegel au făcut distincţie între stat şi societatea civilă, aceasta din urmă fiind forma organizată de societate condusă de stat. Distincţia nu este întrutotul justificată, dar este o realitate faptul că există o serie de instituţii cu influenţă în viaţa societăţii şi care nu se află sub control politic. Importanţa societăţii civile în calitate de concept îşi are originea la teoreticieni ai stării naturale precum Hobbes şi Locke. Ei susţineau că autoritatea politică nu este indispensabilă, că era posibil să nu existe stat, apărând necesitatea unui concept care să reunească celelalte instituţii. Societatea civilă reprezintă deci cadrul în care trăiesc cei care nu au autoritate politică - cu relaţii de natură economică, familială, instituţii religioase, etc. Conceptul este unul analitic, întrucât societatea civilă nu există independent de autoritatea politică, fiind în general acceptat faptul că cele două se presupun reciproc, fără a putea stabili o linie clară de demarcaţie.

Societatea civilă regrupează organizaţii sindicale şi patronale, organizaţii neguvernamentale, asociaţii profesionale, organizaţii de caritate, organizaţii care implică cetăţenii în viaţa comunităţii locale, cu participarea comunităţilor religioase, asociaţii voluntare, instituţii informale, ale cooperării, ale "capitalului social", ale activităţilor care se desfăşoară mai mult din iniţiativa societăţii decât a guvernelor.

Majoritatea lucrărilor recent apărute în Occident pe tema societăţii civile, pun accentul pe substantiv - societatea -, subliniind importanţa acesteia. Pe axa verticală a legăturilor de la guvernământ spre cetăţeni trebuie considerat şi celălalt sens, de jos în sus, precum trebuie luate în considerare şi legăturile orizontale, între cetăţeni.

Unii analişti politici accentuează pe ceea ce guvernele nu pot face, alţii pe ceea ce pot face cetăţenii, dar accentul este pus - în ambele cazuri - pe reţelele sociale şi pe iniţiativele "generate social", deosebindu-le astfel de proiecte guvernamentale.

După M.W. Foley şi B. Edwards definiţia clasică a conceptului de societate civilă constă în evidenţierea unor reţele dense de asociaţii civile. Conform autorilor menţionaţi, prima concepţie privitor la societatea civilă aparţine lui Alexis de Tocqueville, punând accentul pe "abilitatea vieţii asociaţionale de a dezvolta modele ale civismului în cadrul acţiunilor oamenilor într-un sistem politic democratic". A doua accepţiune aparţine lui Jacek Kuron şi Adam Michnik, accentuând pe "societatea civilă ca sferă a acţiunii care este independentă de stat şi […..] capabilă de o rezistenţă energică în faţa unui regim tiranic"

2. 

2.1. Preocupări europene

Democraţia socială nu este, într-o societate modernă, rezultatul aplicării mecanice a principiilor, criteriilor şi procedurilor democraţiei politice în sfera relaţiilor profesionale şi sociale, ci este - mai degrabă - o formă superioară de dialog social care se exprimă prin consultări, negocieri între forţe sociale responsabile şi reprezentative.

În întreaga Europă, conducătorii politici sunt confruntaţi pe de o parte cu aşteptările cetăţenilor europeni ca aceşti conducători să ofere soluţii la problemele majore care frământă societatea contemporană iar, pe de altă parte, cetăţenii înşişi au tot mai puţină încredere în instituţii şi în politică sau, pur şi simplu, nu se implică în viaţa politică. Cetăţenii aşteaptă de la Uniunea Europeană ca ea să se situeze în prima linie, pentru a folosi pe deplin potenţialul oferit de dezvoltarea economică şi umană, de mondializare, pentru a răspunde adecvat problemelor legate de protecţia mediului şi a ameninţării reprezentate de creşterea şomajului, problemelor legate de securitatea alimentară, de conflictele regionale, de creşterea gradului de infracţionalitate, etc.

Rolul instituţiilor democratice, atât la nivel naţional, cât şi european, este de a asigura punţi de legătură între Europa şi cetăţenii săi, ca premisă indispensabilă pentru politici eficiente şi pertinente.

La începutul anului 2000, Comisia Europeană şi-a fixat ca obiectiv strategic reforma guvernării europene. Evoluţiile politice ulterioare au evidenţiat dubla provocare căreia trebuie să-i facă faţă Uniunea Europeană: pe de o parte adaptarea, fără întârziere, a guvernării în contextul tratatelor în vigoare şi, pe de altă parte, lansarea unei dezbateri mai ample asupra viitorului Europei.

Uniunea Europeană trebuie să se angajeze în adaptarea instituţiilor sale şi în întărirea coerenţei politicilor promovate de ea pentru a spori vizibilitatea acţiunilor sale şi a principiilor care stau la baza lor. Coerenţa acţiunilor va permite Uniunii Europene să fie mai puternică - atât în interior, cât şi în exterior - putând, totodată, înfrunta şi provocarea reprezentată de extinderea spre Est.

În Cartea Albă intitulată "Guvernarea europeană" [COM (2001) 428] este propusă o deschidere consistentă a procesului de elaborare a politicilor UE, astfel încât să se asigure o participare mai susţinută a cetăţenilor şi organizaţiilor la conceperea şi punerea lor în practică. Este încurajată o mai mare deschidere şi o responsabilitate crescută a tuturor factorilor implicaţi. Cetăţenii trebuie să aibă posibilitatea să urmărească modul în care statele membre colaborează în cadrul UE pentru rezolvarea eficientă a problemelor lor.

Schimbările necesare implică eforturi concertate din partea tuturor instituţiilor, a administraţiilor centrale şi locale din statele membre a societăţii civile în general.

Cartea Albă propune un ansamblu de măsuri. Unele sunt menite a ajuta Comisia Europeană să se concentreze pe priorităţi clare: dreptul de iniţiativă, punerea în aplicare a politicilor, rolul de supraveghere a respectării Tratatului privind Uniunea Europeană (Maastricht, 1992) şi dreptul de reprezentare internaţională.

Comisia Europeană va întocmi până la sfârşitul anului 2002 un raport privitor la progresele înregistrate pe linia acţiunilor preconizate în Cartea Albă, bilanţul urmând a furniza baza punerii în aplicare a agendei guvernării.

Printre schimbările propuse, pot fi menţionate:

· întărirea participării şi deschiderii;

· îmbunătăţirea politicilor, a reglementărilor şi a rezultatelor obţinute;

· lărgirea orizontului dezbaterii de la guvernarea europeană la cea mondială;

· armonizarea activităţii instituţiilor europene pentru a defini o strategie politică globală.

Noţiunea de guvernare desemnează regulile, procesele şi comportamentele care influenţează exercitarea puterii la nivel european, în special din punct de vedere al deschiderii, participării, responsabilităţii, eficienţei şi coerenţei.

Reforma guvernării se referă la modul în care UE utilizează competenţele care îi sunt conferite de cetăţeni. Scopul este de a deschide procesul de elaborare a politicilor astfel încât să se caracterizeze printr-o participare şi o responsabilitate sporite. O mai adecvată utilizare a drepturilor ce îi revin este de natură să apropie UE de cetăţeni şi să accentueze eficienţa politicilor. 

În acest scop, UE trebuie să folosească cu randament sporit diferite instrumente de politică publică, cum ar fi: legislaţia, dialogul social, finanţarea structurală şi programele de acţiune.

Cinci principii se află la baza unei bune guvernări: deschidere, participare, responsabilitate, eficienţă şi coerenţă. Respectarea fiecăruia din aceste principii este esenţială pentru instaurarea unei guvernări mai democratice.

În vederea realizării obiectivului unei bune guvernări schimbările propuse vizează:

· intensificarea participării tuturor factorilor implicaţi;

· instituţiile şi statele membre trebuie să se implice mai activ în informarea opiniei publice asupra problemelor europene;

· participarea la luarea deciziilor;

· o mai mare flexibilitate în aplicarea legislaţiei şi a programelor cu impact teritorial;

· coerenţa generală a politicilor.

Implicarea societăţii civile

Societatea civilă joacă un rol deosebit de important, permiţând cetăţenilor să-şi exprime preocupările, furnizând servicii corespunzător necesităţilor populaţiei.

Comunităţilor religioase le revine o contribuţie specifică. Organizaţiile care alcătuiesc societatea civilă mobilizează cetăţenii şi pot susţine integrarea socială şi lupta împotriva discriminărilor. Uniunea Europeană a încurajat afirmarea societăţii civile din diferite ţări candidate la aderare. Organizaţiile neguvernamentale joacă un rol semnificativ în politica de sprijin pentru dezvoltare la nivel mondial. Adeseori ele au rol de supraveghere a orientării pe care o capătă dezbaterea politică.

Organizaţiile sindicale şi patronale au un rol şi un impact particular. Tratatul instituind Comunitatea Europeană (Roma, 1957) prevede consultarea de către Comisia Europeană a partenerilor sociali, cu ocazia pregătirii diferitelor propuneri, în special în domeniul politicii sociale. În anumite condiţii pot fi încheiate acorduri, cu rol de constrângere, transpuse apoi în dispoziţii de drept comunitar. Partenerii sociali trebuie să fie încurajaţi să utilizeze competenţele ce le sunt conferite de Tratat pentru a încheia acorduri de comun acord pe bază de înţelegere reciprocă.

Societatea civilă consideră, tot mai mult, că Europa oferă şanse reale de modificare a orientărilor politice şi de schimbare la nivelul societăţii. Această atitudine deschide reale perspective pentru extinderea dezbaterii asupra rolului Europei şi permite o participare mai activă a cetăţenilor la realizarea obiectivelor Uniunii şi oferirea unui canal structurat pentru reacţii, critici şi contestări - ca urmare a documentului de discuţie intitulat "Comisia Europeană şi organizaţiile neguvernamentale: întărirea parteneriatului" [COM (2000) 11 final]. Este deja cazul unor domenii, cum ar fi comerţul şi dezvoltarea iar, de curând, acesta a fost propus pentru pescuit.

Societatea civilă trebuie să aplice principiile bunei guvernări, implicând responsabilitatea şi deschiderea. Comisia Europeană urmăreşte completarea periodică a unei baze informatice de date, furnizând informaţii detaliate asupra diverşilor actori din societatea civilă, activi la nivel european, acţiunea permiţând îmbunătăţirea organizării lor interne.

Comitetul Economic şi Social trebuie să joace un rol - ce nu trebuie neglijat - în instaurarea unei noi relaţii de responsabilitate mutuală între instituţii şi societatea civilă, în conformitate cu modificările art. 257 din Tratatul instituind Comunitatea Europeană, modificări aprobate la Nisa. Pentru instaurarea acestei relaţii de responsabilitate mutuală, organizarea internă şi rolul său trebuie regândite. Statele membre trebuie să integreze acest aspect atunci când vor desemna noi membri ai Comitetului Economic şi Social.

La nivel european se apreciază că, asemănător Comitetului Regiunilor, Comitetul Economic şi Social trebuie să fie mai activ în pregătirea unor avize şi rapoarte preliminare, cu scopul de a contribui la elaborarea politicilor într-un stadiu anterior celui actual. Tratatul stipulează, actualmente, faptul că cele două Comitete îşi dau avizul ulterior, mai degrabă decât înainte, faţă de momentul transmiterii propunerilor către puterea legislativă, ceea ce reduce mult din influenţa pe care o exercită.

În curând, vor fi hotărâte modalităţi de cooperare între Comisia Europeană şi Comitetul Economic şi Social, asemnătoare celor aflate în prezent în discuţie cu Comitetul Regiunilor şi axate pe un rol proactiv al Comitetului Economic şi Social.

În elaborarea politicilor sale, UE trebuie să practice o consultare mai eficientă şi mai transparentă a părţilor interesate. Această consultare este realizată de Comisia Europeană prin intermediul unor instrumente variate, cum ar fi: cărţile verzi, cele albe, comunicările, comitetele consultative, consultările ad-hoc, etc. În plus, ea organizează consultări on-line, prin intermediul iniţiativei de elaborare interactivă a politicilor.

Comisia Europeană şi celelalte instituţii sunt ajutate de aceste consultări în acţiunea de arbitrare între revendicările şi priorităţile concurente. Aceste consultări permit definirea politicilor pe o perioadă mai îndelungată. Participarea nu înseamnă însă instituţionalizarea contestării, ci conduce la o mai bună elaborare a politicilor prin consultarea în prealabil şi folosirea experienţei dobândite.

Parlamentul European cere în mod constant avizul cetăţenilor şi al experţilor prin intermediul consultărilor şi audierilor publice, îmbunătăţind astfel calitatea deliberării politice. Unele state membre organizează consultări sistematice la nivel naţional în legătură cu propunerile supuse Consiliului UE.

Se impune, ca necesitate, ca instituţiile şi autorităţile naţionale să-şi intensifice eforturile pentru o mai bună consultare a factorilor interesaţi de politicile UE. Îmbunătăţirea consultării influenţează favorabil luarea deciziilor. 

La nivel european se apreciază că este nevoie de întărirea şi îmbogăţirea cu noi valenţe a culturii consultărilor şi dialogului, o cultură care să fie îmbrăţişată de toate instituţiile, la toate nivelurile. Ţinând cont de rolul Parlamentului European, de reprezentare a cetăţenilor, importanţa procesului consultativ este şi mai evidentă. Partidele politice europene au o contribuţie importantă la integrarea europeană, permiţând să se evidenţieze conştiinţa europeană şi să se reliefeze preocupările cetăţenilor.

Trebuie încurajată în egală măsură participarea la dialog a parlamentelor naţionale şi a comisiilor lor specializate în afaceri europene, participare deja înregistrată la nivelul Parlamentului European.

Se manifestă încă, apreciază analiştii, o lipsă de claritate în ceea ce priveşte modul în care consultările sunt conduse şi în care instituţiile ţin cont de avizele exprimate. Comisia Europeană gestionează activitatea a circa 700 de organe de consultare ad-hoc în numeroase domenii de acţiune. Volumul crescând al negocierilor internaţionale are drept efect accentuarea acestui mod de consultare. Comisia Europeană estimează că trebuie să raţionalizeze acest sistem prea puţin manevrabil pentru a face sistemul mai eficient şi fiabil, atât pentru cei care sunt consultaţi, cât şi pentru cei care asigură primirea avizelor. Într-o primă etapă, Comisia Europeană va publica o listă a cadrelor existente de consultare sectorială.

Nu poate fi creată o cultură de consultare adoptând reglementări care ar introduce o rigiditate excesivă şi ar duce la riscul încetinirii adoptării politicilor specifice. O asemenea cultură trebuie, dimpotrivă, să fie susţinută de un Cod de conduită care să stabilească normele minimale şi care să se refere, în principal, la subiectele în discuţie, la momentul desfăşurării, la metodele utilizate. Prin aceste norme se vor putea reduce şi riscurile de a vedea factorii de decizie, mulţumindu-se să ţină cont de un singur aspect al problemei sau de a vedea anumite grupuri bucurându-se de un acces privilegiat din raţiuni de interes sectorial sau naţional - punct vulnerabil al metodei actuale a consultărilor ad-hoc. Aceste norme trebuie să îmbunătăţească reprezentativitatea organizaţiilor societăţii civile şi să structureze dialogul cu instituţiile.

În anumite sectoare în care consultarea este deja bine stabilită, Comisia Europeană poate elabora acorduri de parteneriat mai extinse. Aceasta va necesita din partea Comisiei să se angajeze să practice mai multe consultări decât cele prevăzute de normele minimale. În contrapartidă, acordurile vor stimula organizaţiile societăţii civile să raţionalizeze structurile lor interne, să ofere garanţii de deschidere şi reprezentativitate şi să afirme capacitatea de a schimba informaţii sau de a purta dezbateri în statele membre.

În lumina experienţei practice a acestor acorduri de parteneriat şi a Codului de conduită, Comisia Europeană va lansa invitaţii şi celorlalte instituţii de a-şi extinde această nouă abordare şi la propriile activităţi.

Începând cu anul 2002, Comisia Europeană va elabora acorduri de parteneriat mai extinse în anumite sectoare.

Comitetul Economic şi Social trebuie să joace un rol proactiv mai accentuat în procesul examinării politicilor, de exemplu prin pregătirea unor rapoarte exploratorii.

Statele membre trebuie să studieze mijloacele de îmbunătăţire a proceselor lor de consultare în contextul politicii UE.

Consiliul şi Parlamentul European trebuie să-şi reexamineze relaţiile cu societatea civilă şi, pe baza normelor minimale de consultare, să contribuie la punerea în practică a unui cadru general de referinţă pentru consultările desfăşurate până în anul 2004.

Procesul integrării europene, noile tehnologii, schimbările culturale şi interdependenţa mondială au condus la crearea unei multitudini de reţele europene şi internaţionale axate pe obiective specifice; unele susţinute prin finanţări comunitare. Aceste reţele asigură legătura între întreprinderi, comunităţi, centre de cercetare şi colectivităţi regionale şi locale. Reţelele constituie noi baze pentru construcţia europeană şi pentru apropierea de ţările candidate de aderare, dar şi de restul lumii. Ele asigură totodată multiplicarea opiniilor, familiarizând opinia publică cu măsurile întreprinse şi politicile adoptate de UE.

Drept exemplu de iniţiativă, poate fi menţionată "Ziua anuală fără automobil", instituită pe 22 septembrie a fiecărui an, iniţiativă la care au aderat în mod voluntar circa 800 de oraşe din 25 de ţări europene.

Iniţiativa Netd@ys a condus la sporirea familiarizării elevilor, studenţilor şi profesorilor cu noua tehnologie. În anul 2000, circa 300 de asemenea proiecte au implicat peste 150.000 de organisme din mai mult de 85 de ţări de pe glob, site-ul web european fiind consultat de peste 8 milioane de utilizatori.

Deşi multe asemenea reţele au o ancorare puternică în societate, ele sunt totuşi oarecum în afara procesului politic din UE, conform aprecierii analiştilor. Reţelele ar putea contribui mai eficient la reuşita politicilor comunitare printr-o mai largă deschidere şi o mai bună structurare a legăturilor lor cu instituţiile. Anumite reţele - la nivel regional şi local - care susţin cooperarea transfrontalieră, de exemplu în cadrul Fondurilor structurale sunt influenţate negativ în activitatea lor de inegalitatea condiţiilor administrative şi juridice aplicate la nivelul participantului individual.

În sarcina Comisiei Europene revine adoptarea unei abordări mai sistematice şi proactive a colaborării cu reţelele-cheie cu scopul de a le permite să participe la luarea deciziilor şi la punerea în aplicare a politicilor. Comisiei Europene îi revine, de asemenea, sarcina de a examina căile de a susţine mai bine, la nivelul UE, cadrul de cooperare internaţională între diverşi actori regionali sau locali, în vederea prezentării unor propuneri concrete până la finele anului 2003.

*

În cursul şedinţei din ianuarie 1999, Comitetul economic şi social a hotărât întocmirea unui aviz privind "Rolul şi contribuţia societăţii civile" organizate la construcţia europeană. Proiectul de aviz a fost întocmit în luna august 1999, fiind adoptat în luna septembrie 1999. 

În raportul intitulat "Europa cetăţenilor", Comitetul economic şi social s-a ocupat de rolul şi contribuţia societăţii civile la construcţia europeană. Subcomitetul căruia i-a revenit sarcina întocmirii avizului şi-a propus sistematizarea temelor, identificarea actorilor şi definirea cadrului de acţiune pentru propuneri concrete în context instituţional.

Este un fapt general recunoscut faptul că sfârşitul secolului al XX-lea a adus cu sine modificări de substanţă în viaţa oamenilor.

Sfârşitul secolului al XIX-lea a fost martorul apariţiei în Europa a statelor care vor conduce la statul social din secolului al XX-lea. Importanţa lor pentru pace, pentru libertatea politică, dinamica economică şi coeziunea socială este una incontestabilă. Trebuie făcut faţă şi noilor provocări cum ar fi globalizarea, precum şi numeroasele probleme care rămân fără răspuns în ceea ce priveşte forma şi conţinutul acestor schimbări.

Dezbaterea privitoare la reformă este condusă şi la nivel comunitar. Evoluţia înregistrată în privinţa fixării obiectivelor în perioada de până la intrarea în vigoare a Tratatului de la Amsterdam (mai 1999) impune reforme structurale care trebuie lansate fără întârziere.

Nu trebuie pierdut din vedere faptul că noţiunea de integrare europeană a apărut pe fondul ideii de pace durabilă - idee care figura în preambulul Tratatului instituind Comunitatea Europeană a cărbunelui şi oţelului (CECA), intrat în vigoare în iulie 1952 şi a cărui valabilitate a încetat în iulie 1952 şi a cărui valabilitate a încetat în iulie 2002 - şi nu numai din considerente pur economice.

Misiunile UE au dobândit amploare şi profunzime odată cu trecerea timpului. Ele cuprind deopotrivă competenţele iniţiale - de natură pur economică -, cât şi cele privitoare la mediu, sănătate, la protecţia consumatorului, educaţie, politici sociale şi de ocupare a forţei de muncă.

Integrarea europeană trebuie să fie considerată ca un proces care face el însuşi obiectul unei schimbări fiind, în acelaşi timp, capabil să reacţioneze la schimbări. În acelaşi sens trebuie înţeles şi preambulul Tratatului de la Maastricht (1992), care lasă - în mod deliberat - procesul deschis, prin folosirea exprimării: "uniune mereu mai strânsă".

În prezent UE trebuie să facă faţă unor probleme foarte sensibile, uneori cu încărcătură emoţională considerabilă, cum ar fi extinderea Uniunii, politica externă şi de securitate comună şi o întreagă gamă de probleme instituţionale. În plus, Uniunea este confruntată cu un nivel scăzut al încrederii cetăţenilor din interiorul său, cetăţeni care îi reproşează lipsa de eficienţă, deficite de natură democratică, solicitând o mai accentuată apropiere de cetăţean. În acest context, UE are imperios nevoie de angajarea şi sprijinul cetăţenilor, ceea ce nu pare suficient de bine asigurat în prezent.

În contextul lipsei de apropiere a cetăţeanului de problemele cu car se confruntă UE, se menţionează tot mai frecvent societatea civilă. Invocarea acesteia se face în contextele cele mai variate, fără ca prin aceasta subiectul să fie epuizat.

Analiştii remarcă utilizarea sintagmei şi în situaţii care pun în evidenţă o anumită imprecizie, stăpânirea conceptului. Este de aceea necesară prezentarea originilor istorice şi a evoluţiei societăţii civile pentru ca apoi, prin teorii ştiinţifice să se propună o definiţie a societăţii civile conformă realităţii politice.

În societatea politică occidentală, istoria noţiunii de societate civilă este marcată de conflicte de interpretare, ceea ce face demersul încercării de a le depăşi printr-o adecvată definire globală a conceptului.

Până în Secolul Luminilor, noţiunea de societate civilă a fost utilizată pentru a desemna un anume tip de asociere politică: cea condusă prin legi. Pentru Aristotel, koinonia politikč reprezenta o dimensiune a societăţii care le înglobează şi le domină pe celelalte. 

În acest context, Cicero vorbea de societas civilis. Aceeaşi definiţie se păstrează, în esenţă, şi în Evul Mediu, dar dobândeşte noi valenţe: ea se deosebeşte de societatea religioasă. Din această epocă datează conotaţia laică a termenului. În acest stadiu, termenii de societate civilă şi stat erau practic interşanjabile. Sentimentul moral asociat cu societatea civilă reprezenta civismul, adică asumarea îndatoririlor cetăţeanului de către membrii societăţii civilă.

Începând cu jumătatea secolului al XVIII-lea, societatea civilă reprezintă tot mai mult un pol opus statului. Gândirea liberală a burgheziei a folosit termenul în încercarea de a conceptualiza un spaţiu social autonom faţă de aria politicului. Civismul nu mai reprezintă virtutea morală şi socială ce îi sunt asociate, ci gradul de civilizaţie, adică manifestarea bunelor maniere şi a eleganţei moravurilor în relaţiile sociale. Ferguson face elogiul societăţii civile tocmai în acest sens liberal. Gânditorii secolului al XIX-lea, precum Hegel şi Marx, au fost cei care au denunţat absenţa conotaţiei politice şi unilateralitatea abordării. Analiştii politici constată apropierea de contractualismul formal din dreptul civil.

Liberalismul vede în societatea civilă cadrul de desfăşurare a libertăţii individuale şi a asociaţiei de tip contractual, în timp ce mişcarea socialistă sesizează raporturile de dominaţie şi împărţirea în clase.

Sub influenţa lui Tocqueville, Durkheim şi Weber o nouă versiune a societăţii civile moderne insistă pe cinci dimensiuni:

− în societatea civilă există o întreagă serie de instituţii care formează un "nivel social" autonom atât faţă de stat, cât şi faţă de viaţa familială stricto sensu; instituţiile au funcţiuni multiple - nu numai economice, dar şi religioase, culturale, sociale, etc. -, jucând un rol important în procesul integrării sociale;

− apartenenţa persoanelor la instituţiile societăţii civile se hotărăşte pe bază voluntară;

− societatea civilă este structurată ep principiile dreptului: principiile democratice ale respectării vieţii private, a libertăţii de expresie, a celei de asociere; deşi independentă de stat, societatea civilă nu este un cadru în afara principiilor de drept;

− voinţa colectivă se formează în interiorul societăţii civile, dar ea constituie totodată şi cadrul de reprezentar a cetăţenilor: organizaţiile societăţii civile joacă rolul de "intermediar" între individ şi stat, facilitând discursul democratic;

− societatea civilă instaurează un "spaţiu de subsidiaritate": conceptul deschide posibilitatea instituirii unor nivele autonome de putere în raport cu statul, recunoscute de acesta din urmă.

Societatea civilă ca zonă de confluenţe a mişcărilor 

democratice în Europa

Interesul internaţional marcat în ultimii ani pentru noţiunea de societate civilă se explică, în principal, prin schimbările profunde survenite la nivelul societăţilor europene. Se poate observa că subiectul reprezintă un punct de convergenţă pentru diferite grupări şi mişcări cetăţeneşti din Europa - atât Occidentală, cât şi Răsăriteană -, chiar în contextul unor dinamici istorice foarte diferite. În contextul căutării unui model de societate care să ofere un echilibru între individualism şi colectivism, problema societăţii civile a fost des abordat.

Dacă în Statele Unite şi în Europa de Vest se punea mai ales problema dezvoltării sensului civic şi întăririi legăturilor sociale necesare într-o comunitate, în Europa Centrală şi de Est trebuia redusă în primul rând atotputernicia statului - moştenire a regimurilor comuniste.

Statele Europei Occidentale nu sunt numai de natură economică, socială sau financiară, ci ţin mai mult de transformările modurilor de organizare a societăţii civile, precum şi de limitele pe care le cunoaşte acţiunea publică într-o societate complexă.

În Europa Centrală şi de Est nu s-a reuşit încă pe deplin să se creeze încrederea în noile instituţii ale statului şi să se înfiinţeze structurile necesare indispensabile unei societăţi civile puternice. Perspectiva extinderii UE face ca acest aspect să dobândească o importanţă deosebită. Comitetul Economic şi Social a dat curs la numeroase iniţiative în vederea susţinerii procesului în curs în statele candidate la aderare.

Noţiunea de societate civilă este direct legată de dezvoltări istorice concrete în diferite societăţi, elementul comun fiind apărarea sistemului democratic. Societatea civilă este un concept global care desemnează ansamblul formelor de acţiune socială a unor persoane sau grupuri care nu provin de la stat şi nu sunt dirijate de acesta. Societatea civilă este un concept dinamic, descriind în acelaşi timp o situaţie, dar şi o acţiune. Modelul participativ al societăţii civile reprezintă premisa sporirii încrederii în mecanismele democratice, ceea ce deschide calea reformelor şi înnoirilor la nivelul societăţii.

Analiştii consideră procesul dezvoltării societăţii civile ca fiind unul "cultural". Prin "cultură" se înţelege în acest context un sistem de valori şi de necesităţi materiale sau spirituale, cultura determinând ierarhia valorilor şi necesităţilor, dar şi mijloacele prin care sunt respectate şi concretizate acestea. Cultura permite totodată şi definirea şi structurarea domeniului de acţiune a societăţii civile.

Dintre elementele conceptului de societate civilă, pot fi menţionate:

− Pluralismul: într-o comunitate pluralistă, contribuţia la viaţa comunităţii este stabilită de fiecare membru în parte; comunitatea, la rândul ei, urmăreşte îmbunătăţirea condiţiilor de viaţă comunăl este vizat nu numai conţinutul, ci şi forma acţiunii; într-o societate pluralistă fiecare persoană o recunoaşte pe cealaltă ca pe un egal, dezbaterea publică xx loc cu respectarea principiului de toleranţă.

− Autonomia: cetăţenii decid ei înşişi cu privire la structura acţiunii sociale; aceasta trebuie totuşi să aibă loc în cadrul statului, garantând astfel cadrul general de funcţionare a societăţii prin drepturi fundamentale cuprinse în Constituţie; autonomia presupune şi existenţa unor instituţii care să apere şi valori spirituale cum ar fi educaţia, cultura şi religia; păstrarea şi promovarea valorilor spirituale nu este şi nu poate fi doar de competenţa statului.

− Solidaritatea: societatea civilă este susţinută printr-o "cultură de solidaritate", traducându-se prin voinţa cetăţenilor de a-şi fixa singură limitele şi de a-şi asuma obligaţiile; fiecare cetăţean acţionează pe baza experienţei proprii în materie de educaţie, cultură, pregătire profesională, cultură, dar într-o permanentă interacţiune cu cei din jur.

− Vizibilitatea: prin intermediul comunicării, o societate civilă îşi asigură o "vizibilitate politică"; aceasta presupune şi este caracterizată prin structuri de comunicare apropiate de cetăţeni; un element hotărâtor îl constituie dezvoltarea societăţii informaţionale; societatea informaţională, în calitate de "societate civilă neorganizată" este considerată în prezent, într-o anumită măsură, o societate elitistă, cu toate acestea se apreciază de către cercetători ai domeniului că va genera mutaţii importante care vor viza nu numai structura societăţii civile, ci şi modul său de prezentare şi de acţiune.

− Participarea: într-o democraţie autentică, reprezentarea şi/sau participarea cetăţenilor la viaţa politică se pot realiza pe două căi privilegiate de acţiune:

· prin activitatea unor grupuri de interes şi acţiune, caz în care cetăţenii activează în asociaţii care dezvoltă un know-how specializat - şi apropiat de cetăţeni - în domeniile vieţii sociale de care se ocupă; aceste organizaţii participă la procesul public de informare şi comunicare, contribuind la conturarea unei reprezentări a binelui colectiv; tocmai acest tip de participare cetăţenească corespunde adecvat noţiunii de societate civilă;

· printr-un ansamblu de mandate politice exercitate la diferite niveluri, caz în care participarea constă în special în participarea la dezbaterile electorale şi la procesul de votare.

− Responsabilitate: societatea civilă nu reprezintă cadrul de exercitare doar a drepturilor individuale, acestea fiind dublate de îndatoriri în vederea realizării binelui comun; membrii societăţii civile trebuie să răspundă de îndeplinirea acestor îndatoriri; societatea civilă fiind o comunitate solidară este şi cadrul de desfăşurare a unei forme de civism.

− Educaţia: reprezintă un element deosebit de important al societăţii civile; prin educaţie se transmit valorile fundamentale ale societăţii; criteriile de dezvoltare ale societăţii civile sunt stabilite de actorii din sistemul educativ; politica în domeniul educaţiei nu trebuie să fie exclusiv rodul preocupărilor statului.

− Subsidiaritatea: în cadrul sistemului de organizare politică şi socială, nivelul inferior posedă o primordialitate de principiu: nivelul superior nu intervine decât atunci când cel inferior este inoperant; în domeniul specific al societăţii civile, subsidiaritatea trebuie concepută ca "o subsidiaritate externă", adică cetăţenii trebuie stimulaţi să rezolve ei înşişi problemele care îl privesc.

 

 

Societatea civilă în centrul dezbaterilor contemporane

Dezbaterea teoretică se axează pe trei direcţii principale:

− tradiţia liberală consideră cetăţeanul ca un element "economic şi raţional al societăţii", cu drepturi şi îndatoriri; cetăţenii se organizează pe grupe de interes şi veghează ca statul să garanteze dreptul la libertate; societatea civilă se înfăptuieşte prin aplicarea, cât mai complet posibil, a drepturilor cetăţenilor; elementul esenţial este aplicarea principiilor liberale;

− teoria "comunitarismului"" consideră cetăţeanul ca membru al unei comunităţi bazate pe valorile la care chiar aceasta a optat; cetăţeanul trebuie să-şi adapteze comportamentul la obiectivele comunităţii, aceasta din urmă fiind factorul de legătură între cetăţean şi stat.

− teoria "discursivă a democraţiei", care conciliază liberali şi comunitarieni; această teorie se bazează pe conceptele de comunicare şi de interacţiune: în cadrul acestei structuri de comunicare, societatea civilă creează o "vizibilitate politică"; discursul democratic care apare se fondează nu numai pe opinii, ci şi pe conţinuturi normative; procesul de informare devine astfel şi unul de decizie în cadrul căruia societatea civilă se bazează pe valori comune; punerea în lumină şi exploatarea acestor valori - de exemplu, în domeniul justiţiei sau de protecţie a minorităţilor - trebuie să constituie un obiectiv permanent.

Statul, piaţa şi societatea civilă

Statul de drept social a îmbunătăţit perspectivele de dezvoltare a libertăţii politice, dinamismul economic şi coeziunea socială; modelul dual al teoriilor politice şi economice anterioare, bazat pe axa "stat-piaţă" neglija, într-o oarecare măsură, relaţii din afara acestei dualităţi, în care realitatea socială şi ansamblul relaţiilor umane se fac prezente.

Analiştii consideră societatea civilă ca un al treilea pilon al "entităţii naţionale", în timp ce modelul teoretic al societăţii etatice consideră cetăţeanul mai ales ca cetăţean al statului respectiv, în cadrul relaţiilor definite de acel stat, modelul societăţii economice defineşte cetăţeanul ca un actor al pieţii; în accepţiunea societăţii civile face legătura între stat şi piaţă, feunind cele trei valenţe: homo politicus, homo economicus şi homo civicus.

Societatea civilă organizată

Societatea civilă organizată poate fi definită ca ansamblul tuturor structurilor organizaţionale, ai căror membri servesc interesul general prin intermediul unui proces democratic baza pe discurs şi consens şi joacă şi rolul de mediatori între puterile publice şi cetăţeni. Eficienţa rolului său depinde de măsura în care actorii societăţii civile organizate sunt pregătiţi să contribuie la stabilirea unui consens în cadrul unui discurs public şi democratic şi acceptarea rezultatelor unui proces decizional democratic.

Societatea civilă organizată ar pute fi descrisă - din punct de vedere dinamic - ca un cadru de pregătire colectivă permanentă. În societăţile complexe, ingerabile în mod centralizat, problemele nu pot fi rezolvate decât prin participarea activă a cetăţenilor. Existenţa unor experimente sociale diverse, precum şi a mai multor locuri de discuţie este o condiţie a unei democraţii "inteligente", capabilă să ofere cadrul unei pregătiri polivalente continue. Din această perspectivă, societatea civilă este o "şcoală a democraţiei".

Aceleaşi consideraţii se aplică şi în sfera comunitară europeană: în plus trebuie considerat faptul că statul naţional trebuie analizat în contextul integrării europene şi că tot mai mulţi cetăţeni sunt conştienţi de mutaţiile produse la nivelul noţiunii clasice de suveranitate a statului naţional prin raportare la realitatea socială. Problemele ridicate de ocuparea forţei de muncă şi de protecţia mediului, problemele privitoare la bunăstare şi justiţia socială nu mai pot fi tratate doar la nivel naţional.

Actorii din societatea civilă organizată

În cadrul societăţii civile organizate, pot fi distinşi:

− aşa-numiţii "actori de pe piaţa muncii";

− organizaţii reprezentative ale mediilor socio-economice care, în sens restrâns, nu sunt parteneri sociali;

− ONG-urile care reunesc persoane în jurul unor interese comune - de exemplu, organizaţii pentru protecţia mediului, cele pentru apărarea drepturilor omului, asociaţiile consumatorilor, asociaţii de caritate, organizaţii şcolare şi de formare profesională;

− organizaţiile numite "de bază", adică cele apărute din centrul şi de la baza societăţii şi care urmăresc obiective legate direct de membrii lor, dintre car pot fi menţionate: mişcările de tineret, asociaţiile familiale, precum şi cele vizând participarea cetăţenilor la viaţa comunităţii - comunităţile religioase.

Rolul societăţii civile organizate la nivel comunitar. 

Dialogul civil

Societatea civilă s-a constituit şi la nivel comunitar în cadrul procesului de integrare europeană, prezentând niveluri de organizare şi grade diferite de reprezentativitate ale asociaţiilor care o compun. Prin acţiuni specifice, acestea desfăşoară activităţi de lobby. Toate organizaţiile pun în valoare dreptul de reprezentare şi de participare în sectorul pe care îl reprezintă. Cu toate acestea, nu ne putem aştepta la contribuţii efective la construcţia europeană, decât din partea unor organizaţii care dispun de anumite structuri de bază şi care sunt atât din punct de vedere calitativ, cât şi cantitativ reprezentative în domeniul lor de activitate.

O caracteristică comună importantă a acestor actori ai societăţii civile organizate la nivel european către funcţia de mediator calculată pe nivelul naţional. Partenerii sociali europeni, de exemplu, care au introdus strategiile lor naţionale de comunicare într-o procedură de negociere instituţionalizată la nivel comunitar. În esenţă, acest dialog social este o procedură decizională axată pe consens, participanţii acţionând pe baze cvsasiconstituţionale de la intrarea în vigoare a Tratatului de la Amsterdam (mai 1999). Importanţa dialogului social în domenii-cheie ale politicii sociale nu este pusă la îndoială. Trebuie subliniată funcţia sa de model atunci când se pune în aplicare o formă de comunicare inerentă societăţii civile organizate, dialogul fiind considerat ca un proces evolutiv, axat pe rezultate. Partenerii de dialog social au trasat jaloanele unei forme de cultură politică care trebuie să se extindă şi în domenii din afara diaologului social.

Există deja o serie de abordări care vizează înfiinţarea unor structuri ale unui discurs democratic la nivel european. În cadrul Comisiei Europene, Direcţia generală joacă un rol deosebit de important în promovarea concretă a dialogului civil. La iniţiative sa a avut loc, în martie 1996, primul Forum european pe probleme de politică socială.

În Comunicarea [COM (97) 241 final] intitulată "Promovarea rolului asociaţiilor şi fundaţiilor în Europa", Comisia Europeană postulează ca obiectiv politic "înfăptuirea [….] unui veritabil dialog civil la nivel european, care să vină în completarea dialogului politic cu autorităţile naţionale şi a dialogului social cu partenerii sociali".

Comitetul Economic şi Social a tras concluzia cu prilejul avizului dat în legătură cu această Comunicare, că "organizându-se, cetăţenii îşi oferă mijloace mai eficiente de a-şi face auzită de către factorii de decizie politică opinia lor privitor al diferite probleme ale societăţii. Întărirea structurilor democratice din afara sferei parlamentare presupune întărirea şi conferirea unui sens concret conceptului de Europă a cetăţenilor.

Dialogul civil este menit să devină forumul de comunicare al societăţii civile la nivel comunitar. Nu ar fi totuşi corect să-l considerăm ca o soluţie de înlocuire sau ca un concurent al dialogului social. Dialogul civil trebuie să fie mai degrabă considerat ca o completare necesară a dialogului social şi la care partenerii sociali vor participa în funcţie de problemele dezbătute, asemeni tuturor actorilor competenţi ai societăţii civile organizate. Europa este interesată în ameliorarea şi dezvoltarea tuturor structurilor care să permită cetăţenilor Europei să contribuie la efortul comun de construcţie. 

Pentru Europa trebuie creată o vizibilitate politică care să genereze transparenţă şi să se bazeze pe cooperare. Această vizibilitate este, pentru societăţile moderne, rodul activităţii media, care mărturiseşte un interes moderat pentru tema "Europa în general".

Cel mai adesea, contribuţia lor se limitează la probleme de actualitate şi se referă la disfuncţionalităţi, punct forte în materie de distribuţie şi vânzare. Nu este de mirare că a crescut neîncrederea cetăţenilor faţă de "Bruxelles", devenit sinonim cu o birocraţie îndepărtată de preocupările cetăţenilor şi cu structuri de decizie lipsite de transparenţă. Nu se poate vorbi de Europa fără a pune problema "lipsei de apropiere faţă de cetăţean".

Tebuie deci ca societatea civilă organizată să joace un rol important la nivel european, aducându-şi contribuţia la un discurs public şi democratic. Comitetul Economic şi Social, ca forum al societăţii civile organizate, este în măsură să garanteze apropierea de cetăţean şi să contribuie la procesul democratic de conturare a voinţei generale. Membrii Comitetului Economic şi Social sunt reprezentanţi direcţi ai societăţii civile organizate, constituind o reţea de acţiuni de comunicare care, ca produs al vieţii reale, asigură baza de acţiune indispensabilă a societăţii civile organizate.

